## Pradas presenta uns pressupostos realistes per a protegir el medi ambient, assegurar l’arribada de l’aigua i generar desenvolupament econòmic i social

*** La titular de Medi Ambient recalca que els comptes de 2024 incrementen un 5 % les inversions en aigua; el posttransvasament Xúquer-Vinalopó comptarà amb 16 milions, i es destinen 3,6 milions a noves infraestructures per a canalitzar rambles i barrancs
* L’aportació de fons propis de la Generalitat per a inversions reals en infraestructures s’incrementa en 20 milions, un 20 % més que en 2023
* Pradas destaca la línia de 21 milions per a gestió forestal i les inversions directes d’1,14 milions per a millorar la recàrrega del nivell d’aigua a l’Albufera
* Els comptes preveuen 10 milions per a l’impuls de projectes estratègics**

La consellera de Medi Ambient, Aigua, Infraestructures i Territori, Salomé Pradas, ha assegurat que els comptes del seu departament per a 2024 “són realistes per a protegir el medi ambient, assegurar l’arribada d’aigua i generar desenvolupament econòmic i social”. Pradas, que ha comparegut en les Corts Valencianes per a presentar els pressupostos de la seua conselleria, ha assenyalat que els comptes de 2024 “són el reflex del compromís amb el futur i el desenvolupament d’esta terra, i amb els ciutadans que hi viuen”.

Durant la seua intervenció, Pradas ha explicat que el pressupost de la seua conselleria ascendix a 633 milions d’euros, “una xifra que representa un ajust del 33,9 % derivat de la fi dels fons europeus MRR, que en 2023 van aconseguir els 100 milions i els 200 milions del conveni amb el Ministeri de Transport, i que esta conselleria ja ha tornat a reclamar, encara que sense resposta”.

En el capítol de Medi Ambient, ha indicat que les partides “busquen cuidar els parcs, les reserves i els espais naturals; preservar la massa forestal tutelant-ne la cura, i potenciar la conservació de la fauna i la flora”.

En esta àrea, Pradas ha destacat una línia de 21 milions per a gestió forestal i les inversions directes d’1,18 milions per a millorar la recàrrega del nivell d’aigua de l’Albufera. En este capítol també ha destacat la creació de la Subdirecció General de Caça, amb la qual —ha continuat— “desenvoluparem projectes importants, com ara el Pla de control de senglars, al qual destinarem 200.000 euros i que desenvoluparem en coordinació amb la Federació de Caça de la Comunitat Valenciana”.

En el capítol de Qualitat i Educació Ambiental, la consellera ha anunciat inversions en noves infraestructures i obres de restauració ambiental que ascendixen a més de 7,2 milions d’euros, a més d’una partida de 650.000 euros per a inversions associades a la Xarxa Valenciana de Vigilància i Control de la Contaminació Atmosfèrica.

L’àrea d’Urbanisme disposarà en 2024 de 32,9 milions per als programes d’urbanisme i ordenació del territori i paisatge. “Es reflectix una inversió real de 13,14 milions, un increment de més del 500 % que es justifica en l’impuls de diversos projectes estratègics. “Amb esta partida complim amb el nostre compromís de fer la nostra terra més competitiva i atractiva” ha recalcat.

**Aigua: increment del 5 %**

La responsable de Medi Ambient ha assenyalat que la Generalitat “complirà amb el seu compromís que esta serà la legislatura de l’aigua”. En este sentit, ha indicat que els comptes asseguraran “una defensa ferma de l’aigua, així com les infraestructures hídriques necessàries”.

Pradas ha detallat que la Direcció General d’Aigua compta amb un pressupost de 29,2 milions en projectes que van des d’una política activa enfront del canvi climàtic, en línia amb els objectius de sostenibilitat incrementant la disponibilitat de recursos hídrics, fins a l’execució d’obres “oblidades” durant anys. “Donarem solució immediata a les deficiències en sistemes de sanejament o que afecten la protecció del litoral”, hi ha afegit.

En este capítol, ha criticat que, en 2023, el Botànic va pressupostar 20,3 milions d’inversió, dels quals va executar tan sols 1,35 milions, és a dir el 6,65 %. També hi ha afegit que la inversió en “noves infraestructures de sanejament i depuració d’aigües residuals” quadruplicarà la despesa real d’execució de 2023, i en el cas de noves infraestructures de proveïment “duplica la despesa real d’execució de l’actual exercici”.

**Infraestructures i projectes urbans: 20 milions més de fons propis**

La consellera ha avançat que el programa de noves infraestructures de carreteres “reflectix la redefinició i la nova estratègia en les actuacions en la infraestructura viària”. Segons ha explicat, “la inversió en 2024 es fa d’acord i és realista amb els objectius que es poden escometre i que es corresponen amb l’estudi i la redacció dels projectes de les noves infraestructures, treballant de mode sòlid, eficient i sense improvisacions”. En este capítol, ha subratllat que l’aportació de fons propis de la Generalitat per a inversions reals en infraestructures s’incrementa en 20 milions d’euros, un 20 % més que en 2023.

Entre les actuacions que es preveuen, Pradas ha esmentat els “grans eixos transversals per a potenciar l’economia productiva”. A la província de Castelló, l’eix de la ceràmica; a la província de València, l’eix de la CV-60, connectant les comarques centrals amb la costa, i a la província d’Alacant, el corredor de la CV-95 Orihuela-Torrevieja. Els comptes reflectixen altres projectes com el de les àrees de descans per a transportistes.

Els comptes –hi ha afegit– “permetran millorar la capacitat i la seguretat viària dels accessos a les nostres costes, com ara els de Peníscola o Xàbia, i a punts de l’interior, com Morella”. Uns altres dels projectes consignats són la millora de la seguretat viària, mitjançant l’eliminació de travessies, en carreteres com la CV-50 a Tavernes de Valldigna o la CV-190 a Figueroles.

La ronda oest de Castelló, la ronda sud d’Elx o la generació d’infraestructures metropolitanes, com ara el Bulevard de la Plana i la prolongació del TRAM a Benicàssim, són uns altres dels projectes que la consellera ha fet valdre.

**Transport i logística**

Salomé Pradas ha indicat que el seu departament treballa per a consolidar “una mobilitat universal, més equilibrada, efectiva, segura i respectuosa amb l’entorn”. En este capítol ha esmentat la culminació de la línia 10 de València.

En el cas d’Alacant, la prolongació del TRAM, i hi haurà conveni amb la ciutat d’Elx per a l’arribada del TRAM.

Finalment, cal assenyalar que els pressupostos preveuen una aportació de 13,5 milions a Adif Alta Velocitat, per a l’execució del canal d’accés a l’estació central de València.

**Costes, ports i aeroports**

Salomé Pradas ha relatat que les inversions reals de la Direcció General de Costes, Ports i Aeroports ascendixen a 11 milions, 400.000 euros més que en el 2023. “La nostra acció en este àmbit se centrarà a actuar especialment en entorns costaners degradats que meresquen que es facen valdre els seus valors naturals”, ha assenyalat. A Castelló, l’obra més important que es reflectix en els comptes serà la del passeig per a vianants a Benicarló (1,8 milions); les millores port-ciutat a Borriana (764.000 euros), i les actuacions de millora al port de Peníscola (550.000 euros).

A València, destaquen actuacions al port de Cullera (381.000 euros), mentre que a Alacant, s’abordaran accions a Santa Pola (1,4 milions en inversions port-ciutat); Dénia (connexió port-ciutat), i el Campello (570.000 euros), en el qual destaca la renovació de la llotja.

Quant a l’aeroport de Castelló, Salomé Pradas hi ha afegit que “tractarem la ZAC com a projecte estratègic i de manera transversal, i que ningú dubte que un govern del partit que va crear l’aeroport de Castelló, malgrat totes les traves i burles que van generar en el seu moment els socialistes, garantirà no només la supervivència de l’aeroport, sinó el seu creixement tant en activitat com eficiència”.

Fecha: 08/11/2023